Broj: 711-I-1375-M-80/20-02-12

Zagreb, 21. kolovoza 2020.g*.*

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić i Aleksandre Jozić-Ileković kao članova Povjerenstva na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnice Maje Grba-Bujević, zastupnice u Hrvatskom saboru,** za davanjem mišljenja Povjerenstva, na 95. sjednici održanoj 21. kolovoza 2020. daje sljedeće

**MIŠLJENJE**

**Istovremeno obnašanje dužnosti zastupnice u Hrvatskom saboru i obavljanje poslova ravnateljice Hrvatskog zavoda za hitnu medicinu, samo po sebi ne predstavlja povredu odredbi ZSSI-a. Upućuje se dužnosnica da su za pitanje primanja plaće u Hrvatskom saboru u konkretnom slučaju relevantne odredbe članka 3. i 4. Zakona o pravima i dužnostima zastupnika u Hrvatskom saboru („Narodne novine“ broj 55/00, 107/01, 86/09, 86/09, 91/10, 49/11, 12/12, 102/14, 44/17.), koje Povjerenstvo tumači kao lex specialis.**

Obrazloženje

Zahtjev za davanjem mišljenja Povjerenstva podnijela je Maja Grba-Bujević, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-2852-M-80/20-01-5 13. kolovoza 2020., povodom kojeg se vodi predmet broj M-80/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona, stoga je Maja Grba-Bujević povodom obnašanja dužnosti zastupnice u Hrvatskom saboru obvezan postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Maja Grba-Bujević obnaša dužnost zastupnice u Hrvatskom saboru od 30. srpnja 2020.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica traži mišljenje postoji li sukob interesa u istovremenom obavljanju dužnosti zastupnice u Hrvatskom saboru i ravnateljice Hrvatskog zavoda za hitnu medicinu. Navodi da je 19. kolovoza 2017. imenovana ravnateljicom Hrvatskog zavoda za hitnu medicinu na mandat od 4 godine, čime joj mandat ravnateljice traje do 19. kolovoza 2021. Upućuje na odredbe Zakona o zdravstvenoj zaštiti u člancima 138., 139., 140. i 141. i ističe da ravnatelja imenuje upravno vijeće Hrvatskog zavoda za hitnu medicinu uz suglasnost ministara zdravstva na temelju javnog natječaja. Ističe da je zastupnički mandat u Hrvatskom saboru počela obnašati 30. srpnja 2020. te da dotad nikad nije bila dužnosnica, kao i da u članku 9. Zakonu o izborima zastupnika u Hrvatski sabor posao ravnatelja Hrvatskog zavoda za hitnu medicinu nije naveden kao nespojiv za istodobno obavljanje s obnašanjem zastupničke dužnosti, ali kako bi maknula svaku dvojbu o navedenom molim za mišljenje postoji li sukob interesa da državni dužnosnik kao zastupnik u Hrvatskom saboru istovremeno bude i ravnatelj javne zdravstvene ustanove.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Djelokrug rada Hrvatskog zavoda za hitnu medicinu (dalje u tekstu: Zavod) propisan je člancima 138., 139., 140. i 141. Zakona o zdravstvenoj zaštiti („Narodne novine“ 100/18, 125/19).

Uvidom u članak 1. stavak 2. Uredbe o osnivanju Hrvatskog zavoda za hitnu medicinu („Narodne novine“, broj 28/09, dalje u tekstu: Uredba) utvrđeno je da se Zavod osniva kao javna ustanova, a da osnivačka prava u ime Republike Hrvatske obavlja Vlada Republike Hrvatske.

Člankom 8. stavkom 1. Uredbe propisano je Zavodom upravlja Upravno vijeće, dok je člankom 9. stavkom 1. propisano da ravnatelja Zavoda imenuje i razrješuje Upravno vijeće uz suglasnost ministra nadležnog za zdravstvo, na vrijeme od četiri godine.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00, 107/01, 86/09, 86/09, 91/10, 49/11, 12/12, 102/14, 44/17, dalje u tekstu: ZPDZHS) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja. Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači da, iako je člankom 13. stavkom 2. ZSSI-a propisano kako dužnosnici koji profesionalno obnašaju javnu dužnost ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo na prethodni zahtjev dužnosnika ne utvrdi da predmetni poslovi ne utječu na zakonito obnašanje javne dužnosti, u ovom su slučaju relevantne odredbe Zakona o pravima i dužnostima zastupnika u Hrvatskom saboru, koje Povjerenstvo u ovom slučaju tumači kao lex specialis. Sukladno članku 3. i članku 4. Zakona o pravima i dužnostima zastupnika u Hrvatskom saboru, dužnosnica u slučaju da prima plaću za poslove ravnateljice Hrvatskog zavoda za hitnu medicinu ne bi mogla primati punu plaću za obnašanje dužnosti zastupnika u Hrvatskom saboru, već samo razliku plaće sukladno navedenim odredbama.

Nadalje, tumačeći odredbu članka 14. stavka 1. ZSSI-a, u svezi s navedenim relevantnim odredbama Uredbe, Povjerenstvo utvrđuje kako obnašanje funkcije ravnateljice Zavoda ne predstavlja upravljačku funkciju u u smislu odredbe članka 14. stavka 1. ZSSI-a.

S obzirom da je člankom 13. stavkom 4. ZSSI-a propisano kako su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, Povjerenstvo ukazuje dužnosnici da je obvezna prijaviti Povjerenstvu prihode koje će ostvariti obavljanjem funkcije ravnateljice Zavoda, sukladno odredbama članaka 3. i 4. ZPDZHS-a.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Maje Grba-Bujević, elektroničkom dostavom
2. Objava na internetskoj stranici Povjerenstva
3. Pismohrana